האקדמית כנרת

היסטוריה

המכללה נוסדה בשנת 1965, על ידי מועצה אזורית עמק הירדן, כמוסד לימודים על תיכוניים לתושבי סובב כנרת ועמק הירדן ונקראה "המכללה האזורית עמק הירדן". המכללה הוקמה כדי לאפשר לתושבי הסביבה ללמוד אחר הצהריים ובערב במקביל לעבודה, ובין השאר לאפשר למורים להשלים תואר ראשון. המכללה פעלה תחת חסות אוניברסיטת בר-אילן ואפשרה לצבור נקודות זכות של כ-2/3 תואר במדעי הרוח כך שנדרשה שנת השלמה אחת באוניברסיטת בר-אילן לקבלת תואר ראשון. בנוסף, קיימה המכללה לימודים לתואר הנדסאי בחסות הטכניון. בראש חבר הנאמנים של המוסד עמד בשנותיו הראשונות, קדיש לוז. בשנתה הראשונה למדו במכללה כ-60 תלמידים, בשנת 1969 למדו בה כ-300 תלמידים ובשנת 1971 כ-450 תלמידים. בשנת 1974 למדו במכללה כ-500 תלמידים.
בשנותיה הראשונות פעלה המכללה במרכז לנוער על שם אברהם האפט. ביוני 1971 הונח אבן פינה לבניין של המכללה והוא נחנך באוקטובר 1974.
בסוף שנות ה-70 קיימו תלמידי אהלו את שנת הלימודים הרביעית שלהם במכללת עמק הירדן. בסוף 1983 נפתח מסלול של מכללה קדם אקדמית ששילבה עבודה בקיבוצי הסביבה עם לימודים.
בשנת 2001 ניתן אישור על ידי המועצה להשכלה גבוהה שבעקבותיו שונה שם המכללה ל"מכללה אקדמית עמק הירדן".
בשנת 2006 שינתה המכללה את שמה לשמה הנוכחי. בשנת 2011 הוכרה המכללה כמוסד להשכלה גבוהה על ידי המועצה להשכלה גבוהה בישראל והממשלה, וקיבלה תעודת הוקרה מאת הנשיא שמעון פרס.
המכללה היא מוסד מוכר להשכלה גבוהה, אשר הוסמך על ידי המועצה להשכלה גבוהה להעניק לבוגריה תואר ראשון B.A. המכללה פועלת כגוף ציבורי, בתקצוב של הוועדה לתכנון ולתקצוב (ות"ת) שליד המועצה להשכלה גבוהה.
שכר הלימוד במוסד (בלימודים לתואר אקדמי) הוא כמקובל באוניברסיטאות ובמכללות ציבוריות בישראל. חייל או בוגר שירות לאומי, שסיים שירותו החל מ-1 בינואר 2010, זכאי למלגת שכר לימוד מלאה עבור שנת לימודיו הראשונה לתואר ראשון (בהתאם להחלטה בדבר לימודי חיילים משוחררים במוסד להשכלה גבוהה בפריפריה).
משנת הלימודים תשס"ד (2004), הוכרה המכללה על ידי המל"ג כמוסד עצמאי להשכלה גבוהה הרשאי להעניק תואר ראשון בחוגים לתיירות ומלונאות, הנדסת מערכות מידע, הנדסת תוכנה, והנדסת חשמל ואלקטרוניקה, כמו כן ניתן ללמוד לימודים אקדמיים לתואר ראשון של אוניברסיטת בר-אילן במגוון מסלולי לימוד.
משנת הלימודים תשע"א (2010) הוכרה המכללה על ידי המל"ג כמוסד עצמאי להשכלה גבוהה הרשאי להעניק תואר ראשון בחוגים ללימודי ארץ ישראל, לימודי מדעי ההתנהגות, הנדסת תעשיות מים, והנדסת איכות ואמינות בהנדסת אלקטרוניקה.

מחלקות ומוסדות המכללה

המכללה מונה תשע מחלקות עצמאיות ללימודי תואר ראשון (.B.A)

יחידות חוץ ומחקר

האקדמית כנרת מפעילה מספר יחידות נוספות מעבר לבתי האספר האקדמים. יחידות אלה עוסקות במחקר, שיתופי פעולה עם ארגונים בעמק הירדן ואזור הכנרת, מציעות לימודי חוץ לתעודה והסמכה.

מרכז כנרת לחדשנות ויזמות

המרכז לחדשנות ויזמות נחנך בפברואר 2019 כחלק משיתוף פעולה בין האקדמית כנרת לחברת צמח מפעלים אזוריים, המועצה האזורית עמק הירדן ובית החולים פוריה. מטרת המרכז לאפשר לחברות עתירות ידע לגייס בוגרים איכותיים ולהעסיקם בתחום ה־Agro-tech (טכנולוגיה חקלאית). המרכז יהווה חממה לחברות הייטק המעוניינות לפעול באזור ושואף לסייע בפיתוח הכלכלי בעמק. בראש מרכז החדשנות עומד המנכ"ל אלעד שמיר.

מכוני מחקר ורשות המחקר והפיתוח

האקדמית כנרת מפעילה מספר מכוני מחקר בתחומים האקדמיים השונים במכללה. אלה כוללים: מכון כנרת לארכאולוגיה גלילית, מכון כנרת למחקר קשרי חברה ביטחון ושלום ע"ש רא"ל דן שומרון, הקתדרה ע"ש בורנבלום לחקר ארץ ישראל", מכון כנרת לחקר מוגנות ילדים, מכון כנרת לאתיקה יישומית בארגונים, אגודת חוקרי צבא-חברה בישראל ומכון כנרת למחקר בתעשיות המים.
רשות המחקר והפיתוח במכללה לסייע בשיתופי פעולה עם חוקרים מישראל ומהעולם, גיוס כספים ומענקים וליווי כולל של תהליכי המחקר במכללה.
המכון לחקר מוגנות ילדים עוסק בבדיקת תופעות של בריונות בקרב ילדים ונוער הן בסביבה הפיזית והן בסביבה הדיגיטלית (בריונות רשת). בשנת 2016 המכון פרסם דו"ח המתאר את השכיחות של תופעות אלה בקרב תלמידי היסודי. בשנת 2017 פורסם מחקר נוסף מטעם המכון בשיתוף עיתון מעריב.

לימודי חוץ ולימודי תעודה

האקדמית כנרת מפעילה יחידה ללימודי תעודה במסגרת לימודי חוץ, מעבר ללימודים לתארים אקדמיים. היחידה כוללת את המרכז לאמנויות המציעה לימודים עיוניים ומעשיים בתחומים כמו עיצוב, פיסול וצילום; בתי ספר לניהול, חינוך, חשבונאות וכן שלוחת OpenValley Academy המארגנת קורסים להכשרת מנהלים ודירקטורים.

מרכז מדע ודעת למחוננים ומצטיינים

באקדמית כנרת פועל מרכז לימודים מטעם משרד החינוך שהוקם בשנת 1998. אל המרכז מופנים תלמידים מישובי הבקעה, עמקים, דרום רמת הגולן ואף עפולה. לומדים בו כ־200 תלמידים מחוננים ו־120 תלמידים מצטיינים בגילאי היסודי.

הספרייה

בניין ספריית המכללה ע"ש רוברט ויידל סקלאר נחנך בשנת 2010. הבניין, אשר חלונותיו הגדולים צופים מקרוב על הכנרת, תוכנן ועוצב על ידי האדריכל גבי שורץ. על עבודה זו זכה שוורץ בפרס "אות העיצוב" לשנת 2011, בקטגוריית אדרכילות ואדריכלות נוף.
הספרייה בנויה מארבעה מפלסים על שטח של כ-3,000 מ"ר והיא מחזיקה כ-100,000 כותרים. הספרייה נותנת שרות לכל הסטודנטים והסגל האקדמי במחלקות האקדמיה השונות - וכן לתושבי האזור, וכוללת גם אגף של ספרי ילדים ונוער. הרעיון המרכזי של הספרייה הוא מתן אפשרות לימוד וקריאה במגוון רחב של אופנים פורמליים ובלתי פורמליים ומבנה הספרייה הפתוח תוכנן בהתאם לזאת.
הספרייה משמשת גם בתור הספרייה האזורית של המועצה אזורית עמק הירדן.